Kaisa Juuso

Kaisa Helena Juuso (s. 23. syyskuuta 1960 Alatornio) on suomalainen perussuomalainen poliitikko ja entinen ministeri. Hän on toiminut kansanedustajana Lapin vaalipiiristä vuodesta 2019 alkaen ja Orpon hallituksen sosiaali- ja terveysministerinä vuosina 2023–2026. Helmikuussa 2026 Juuso pyysi eroa ministerin tehtävästään, ja tasavallan presidentti myönsi hänelle eron 20. helmikuuta.

 Tausta 
Juuso suoritti filosofian kandidaatin tutkinnon käyttäytymistieteissä Tukholman yliopistossa 1986 ja  vakuutustutkinnon vuonna 1994. Juuso on työskennellyt myös hoitoalalla. Hän suoritti sairaanhoitajan ammattikorkeakoulututkinnon vuonna 2010.

Juuso on tehnyt suuren osan työurastaan vakuutusalalla. Hän työskenteli vuosina 1989–1997 Eläkevakuutusosakeyhtiö Veritaksen palveluksessa Turussa ja vuosina 1997–2004 Lähivakuutuksen palveluksessa samassa kaupungissa.  Ennen kansanedustajuuttaan hän työskenteli viimeksi kansainvälisen sairaanhoidon erityisasiantuntijana Ruotsissa, Försäkringskassanin kansainvälisessä yksikössä Haaparannalla.

 Poliittinen ura 
Juuso valittiin kansanedustajaksi ensi kertaa vuoden 2019 eduskuntavaaleissa puolueensa ainoana edustajana Lapista saatuaan 5 767 ääntä, viidenneksi eniten kaikista vaalipiirin ehdokkaista. Vaalikaudella 2019–2023 hän toimi jäsenenä sosiaali- ja terveysvaliokunnassa, sivistysvaliokunnassa ja Pohjoismaiden neuvoston Suomen valtuuskunnassa sekä varajäsenenä työelämä- ja tasa-arvovaliokunnassa. Juuso valittiin uudelleen kansanedustajaksi vuoden 2023 eduskuntavaaleissa 6 078 äänellä.

Juuso on toiminut Tornion kaupunginvaltuutettuna vuodesta 2013 ja kaupunginhallituksen jäsenenä vuodesta 2017. Hän on toiminut myös Lapin hyvinvointialueen aluevaltuutettuna, mutta erosi tehtävästä tultuaan valituksi sosiaali- ja terveysministeriksi.

Juuso on toiminut poliittisella urallaan myös muun muassa perussuomalaisten Lapin piirisihteerinä vuonna 2015 ja puoluehallituksen jäsenenä vuosina 2018–2019.

 Sosiaali- ja terveysministerinä 
Juuso nimitettiin sosiaali- ja terveysministeriksi Orpon hallituksen 20. kesäkuuta 2023.

Huhtikuussa 2024 Juuso kertoi Helsingin Sanomien haastattelussa yllättyneensä hallituksen kehysriihessä päättämästä 100 miljoonan euron leikkauksesta sosiaalihuoltoon. Hän myös nosti haastattelussa esille lääketieteelliseen tutkimukseen perustuvien Käypä hoito -suositusten päivittämisen yhtenä keinona rajata erikoissairaanhoidon palveluvalikoimaa. Useat oppositiopuolueiden poliitikot kritisoivat Juusoa haastattelun johdosta siitä, ettei hän heidän mukaansa ollut tehtäviensä tasalla, ja Vasemmistoliitto esitti hänelle epäluottamusta. Hallituspuolueiden edustajat ja Juuso itse tyrmäsivät arvostelun. Luottamusäänestyksessä Juuso sai eduskunnan luottamuksen äänin 85–69.

Lokakuussa 2025 Iltalehti kertoi, että Juuso oli vaihtanut eduskunta-avustajaansa syyskuussa ja että uusi avustaja on hänen oma poikansa. Eduskunnan puhemies Jussi Halla-aho ja hallintojohtaja Pertti Rauhio kommentoivat tapausta sanoen, ettei oman lähisukulaisen palkkaaminen kansanedustajan avustajaksi ole kiellettyä. Juuso pahoitteli syntynyttä kohua mutta päätti olla purkamatta avustajansa työsuhdetta.

Juuso ilmoitti 12. helmikuuta 2026 pyytävänsä eroa sosiaali- ja terveysministerin tehtävästään ja jäi samalla sairauslomalle. Hänen seuraajakseen sosiaali- ja terveysministerinä valittiin Wille Rydman.

 Näkemykset 
 Arvot 
Juuso sijoittuu vaalikonevastausten perusteella poliittiseen keskustaan. Ylen vaalikoneessa Juuso sijoittuu arvoasteikolla konservatiiviselle puolelle. Helsingin Sanomien vaalikoneen käyttämällä GAL–TAN-jakaumalla Juuson näkemykset ilmentävät kansalliskonservatismia (TAN). HS:n vaalikoneeseen Juuson antamissa näkemyksissä korostuu voimakkaimmin kansalliskonservatiiviset mielipiteet.

 Kunnianosoituksia 

 55x55px Suomen Valkoisen Ruusun ritarikunnan komentaja (Suomi, 2025)

 Lähteet 

 Aiheesta muualla 
 Kaisa Juuson kotisivut


Luokka:Nykyiset kansanedustajat
Luokka:Perussuomalaiset poliitikot
Luokka:Tornion kaupunginvaltuutetut
Luokka:Lapin vaalipiiri
Luokka:Suomen sosiaali- ja terveysministerit
Luokka:Lapin aluevaltuutetut
Luokka:Vuonna 1960 syntyneet
Luokka:Elävät henkilöt